Bandarískir embættismenn telja „ mjög líklegt “ að úkraínska þotan sem fórst við Teheran í Íran aðfaranótt miðvikudags 8. janúar hafi verið skotin niður af írönskum loftvarnaflaugum . Niðurstaðan er reist á athugun á gervihnattarmyndum . Justin Trudeau , forsætisráðherra Kanada , sagði að kvöldi fimmtudags 9. janúar að flugskeyti hefði grandað farþegaþotunni . Donald Trump Bandaríkjaforseti var spurður um flugslysið fimmtudaginn 9. janúar og sagði : „ Það er sorglegt þegar ég sé þetta . Sorglegt . Einhverjum kann að hafa orðið á mistök hjá hinum aðilanum … Ekki okkar kerfi . Nei . Þetta snertir okkur ekki neitt . “ Yfirvöld í Úkraínu sögðu fimmtudaginn 9. janúar að þau veltu öllum steinum í rannsókn sinni á flugslysi skammt frá flugvellinum í Teheran í Íran aðfaranótt miðvikudags 8. janúar skömmu eftir að Íranir skutu flaugum á bandarískar herstöðvar í Írak . Um var að ræða Boeing 737 þotu í eigu flugfélags í Úkraínu og var hún á leið frá Teheran til Kíev . Alls voru 176 manns um borð í vélinni og fórust þeir allir . Meðal farþega voru 82 Íranir , 63 Kanadamenn , 10 Svíar , 11 Úkraínumenn , fjórir Afganir , þrír Þjóðverjar og þrír Bretar . Ali Abedzadeh , borgaralegur flugmálastjóri Írans , sagði að haft yrði samstarf við Úkraínumenn en svörtu kassarnir úr vélinni yrðu ekki sendir til Bandaríkjanna enda hefðu Íranir ekkert stjórnmálasamband við þau og hefðu ekki haft í fjóra áratugi . Írönsk yfirvöld segja að flugvélin hefði upphaflega haldið í vestur frá flugvellinum , sveigt til hægri vegna óvænts atviks og verið á leið til flugvallarins þegar hún hrapaði . „ Vélin hvarf af ratsjá þegar hún náði 8.000 fetum ( 2.400 metrum ) . Flugmaðurinn sendi engin fjarboð um óvenjulegar aðstæður , “ sagði í tilkynningu á vefsíðu borgaralegra flugmálayfirvalda Írans síðdegis miðvikudaginn 8. janúar . Þau sögðu einnig : „ Sjónarvottar segjast hafa séð eld um borð í vélinni sem magnaðist . “ Alls komu 45 rannsakendur frá Úkraínu til Teheran fimmtudaginn 9. janúar . Þeir fóru fram á að skoða flak vélarinnar og allt annað á slysstaðnum í von um að geta upplýst hvers vegna vélin fórst . Þeir útiloka hvorki flugskeytaárás né hryðjuverk . Í upphaflegri tilkynningu á vefsíðu sendiráðs Úkraínu í Teheran var talið að vélarbilun hefði valdið slysinu en síðan voru þau orð felld á brott . Rannsakendurnir frá Úkraínu vilja rannsaka allt sem finnst á slysstaðnum og kanna hvort þar megi finna leifar af rússneskri skotflaug . Í hópi rannsakendanna frá Úkraínu eru sérfræðingar sem rannsökuðu flakið af MH 17 , farþegaþotu frá Malaysian Airlines , sem var grandað yfir Úkraínu af rússneskri skotflaug sumarið 2014 en þá fórust 298 mann sem voru um borð í vélinni á leið frá Amsterdam til Kuala Lumpur . Volodymyr Zelenskiy , forseti Úkraínu , hvetur almenning til að láta ekki glepjast af vangaveltum og samsæriskenningum um örlög flugvélarinnar um leið og hann áréttar nauðsyn nákvæmrar rannsóknar . „ Við komumst örugglega að sannleikanum , “ sagði forsetinn fimmtudaginn 9. janúar og lýsti þjóðarsorg í Úkraínu þann dag .